Michal Aláč

JUDr. Michal Aláč, PhD. (* 1. marec 1985, Detva) je slovenský právnik a vysokoškolský pedagóg. Od mája 2021 do augusta 2023 bol riaditeľom Slovenskej informačnej služby.

 Životopis 
V júni 2008 absolvoval magisterské štúdium práva na Právnickej fakulte Univerzity Pavla Jozefa Šafárika. V decembri 2009 na nej získal titul JUDr. Od júla 2008 pracoval ako právnik a od septembra 2008 vedúci právneho oddelenia v Liptovskej vodárenskej spoločnosti. Od roku 2009 pracoval v Slovenskej informačnej službe ako starší referent špecialista, od októbra 2014 ako vedúci oddelenia a od marca do novembra 2018 ako riaditeľ odboru. Počas práce vyštudoval doktorandské štúdium na Právnickej fakulte Trnavskej univerzity.

Od roku 2015 je zároveň odborným asistentom na Katedre správneho práva, práva životného prostredia a finančného práva Právnickej fakulty Trnavskej univerzity, od roku 2018 je zástupcom vedúceho tejto katedry. Od decembra 2018 je spoločníkom firmy CAVET, s.r.o. Od apríla 2019 bol poradcom a od novembra 2019 do mája 2020 zástupcom riaditeľa Záchrannej služby Košice.

Do Slovenskej informačnej služby sa vrátil v júni 2020 ako riaditeľ sekcie a od decembra 2020 bol námestníkom riaditeľa SIS.

Od júna 2019 je členom Rady Úradu pre reguláciu hazardných hier.

 Riaditeľ Slovenskej informačnej služby 
14. marca 2021 sa vzdal funkcie riaditeľa SIS Vladimír Pčolinský. 20. apríla 2021 Boris Kollár za riaditeľa navrhol Aláča, dovtedajšieho námestníka riaditeľa. Aláča 28. apríla 2021 schválila vláda. Do funkcie riaditeľa SIS ho prezidentka Zuzana Čaputová menovala 6. mája 2021.

Pri svojom menovaní vyhlásil: „Mojím cieľom je riadiť službu tak, aby bola vnímaná v presadzovaní strategických záujmov Slovenskej republiky ako politicky nezávislá, profesionálna spravodajská služba vo všetkých jej aspektoch“.

 Policajné obvinenie 
NAKA obvinila súčasného šéfa SIS Michala Aláča v kauze „Rozuzlenie“ 17. augusta 2023.

 Zadržanie 
Riaditeľ Slovenskej informačnej služby (SIS) Michal Aláč 18. augusta 2023 prišiel na výsluch. Z budovy nevyšiel približne 10 hodín. Podľa informácií TV Markíza ho zadržali, aby nemaril vyšetrovanie korupčných káuz. Polícia ho v cele môže držať 48 hodín.

 Referencie 

Kategória:Osobnosti z Detvy
Kategória:Slovenskí právnici
Kategória:Slovenskí vysokoškolskí pedagógovia
Kategória:Absolventi Právnickej fakulty Univerzity Pavla Jozefa Šafárika
Kategória:Absolventi Právnickej fakulty Trnavskej univerzity v Trnave
Kategória:Vyučujúci na Právnickej fakulte Trnavskej univerzity v Trnave
Kategória:Riaditelia Slovenskej informačnej služby